Valmiin patsaan pienoismalli. Vertaa taustalla näkyvään vuorenrinteeseen, johon patsasta kaiverretaan
**Hullun Hevosen muistomerkki** (engl. *Crazy Horse Memorial*) on Lakota-päällikkö Hullun Hevosen kunniaksi Custerin ja Hill Cityn väliselle alueelle Thunderhead Mountain-vuoren seinämään Etelä-Dakotaan louhittava monumentti. Valmistuessaan tämä jättiläismäinen muotokuva tulee olemaan maailmanhistorian suurin veistos, kaiken kaikkiaan 195 metriä pitkä ja 172 metriä korkea. Se tulee siis olemaan korkeampi kuin Tampereen Näsinneula. Vertailun vuoksi mainittakoon että 20 kilometrin päähän Crazy Horsen muistomerkistä veistetyillä, Mount Rushmoren seinämästä pilkistävillä Yhdysvaltain presidenttien muotokuvilla on korkeutta 18 metriä, kun taas yksistään tämän jättiläisveistoksen kasvoilla on 30 metriä korkeutta.

Synty
-----

Vuonna 1939 intiaanipäälliköt päättivät luoda muistomerkin oglala siouxien päällikölle Hullulle Hevoselle, joka oli vuoden 1876 Little Bighornin taistelun suurin intiaanisankari. Vuonna 1948 kuvanveistäjä Korczak Ziolkowski esitti useille Lakota-johtajille pyynnön, saada veistää Hullun Hevosen kuvan, joka päätettiin louhia vuoren seinään.

Työn edistyminen
----------------

Valtavaa muistomerkkiä on louhittu jo yli 70 vuotta (2020), mutta silti työtä on vielä valtavasti jäljellä. Taideteoksen massiivisesta mittakaavasta kertoo jotain se, että suuresta veistoksesta ovat valmistuneet tähän mennessä vasta kasvot, jotka vihittiin vuonna 1998. Valmiin veistoksen on tarkoitus esittää Hullua Hevosta ratsastamassa. Päällikön hiukset hulmuavat taakse ja vasen käsi osoittaa suoraan eteen. Veistostyömaan lähistöllä on nähtävillä valmista muotokuvaa esittävä pienoismalli. 

Työtä on nykyaikana helpottanut laserskanneri, jolla siirretään pienoismalleista mittoja patsastyömaalle. Pienoismallien mittakaavat ovat välillä 1:34 ja 1:300. Korczak käytti aloittaessaan taiteellista silmäänsä, mittanauhaa sekä vanhaa teodoliittia, joiden avulla hän siirsi mitat, jotta irrotettava ylimääräinen kivi lähtisi oikeasta paikasta kasvoista pois. Vuoden 1998 jälkeen ryhdyttiin käyttämään laserskannausta. Reiät porataan panostusta varten tiheään, jotta saadaan kallio irtoamaan haluttuun suuntaan, niin ettei patsaaseen jäävä kivi vahingoitu. Työssä pitää ottaa huomioon, että irtoavat palat ovat sopivan kokoisia ja että ne irtoavat oikeaan suuntaan pois kuljettamista varten.

Lähteet
-------

1. 1 2 3  Eschner, Kat: The Memorial to Crazy Horse Has Been Under Construction For Almost 70 Years *Smithsonian.com*.  4.12.2017. Viitattu 12.8.2018.
2. 1 2 3  Ray, Charles Michael: The Slow Carving Of The Crazy Horse Monument *National Public Radio*.  1.1.2013. Viitattu 12.8.2018.
3. 1 2 3  Crazy Horse Memorial *Black Hills & Badlands*. Viitattu 12.08.2018.
4. ↑  Carving Crazy Horse Mountain *Crazy Horse Memorial*. Viitattu 12.08.2018.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Hullun Hevosen muistomerkki**.
* Crazyhorse.org - kuvia ja tietoa hankkeesta
* Crazy Horse Memorial *Visit Rapid City*.  Arkistoitu 12.8.2018. Viitattu 12.8.2018.
* Blazeski, Goran: The Crazy Horse Monument in South Dakota: Started in 1948, may take another century to complete *The Vintage News*.  24.10.2016. Viitattu 12.8.2018.